标题：无量义经
无量义经
萧齐 天竺 三藏 昙摩伽陀耶舍 译
无量义经序
萧齐荆州隐士刘虬作
无量义经者。取其无相一法。广生众教。含义不赀(zī,同资)。故曰无量。夫三界群生随业而转。一极正觉任机而通。流转起灭者。必在苦而希乐。此叩圣之感也。顺通示现者。亦施悲而用慈。即救世之应也。根异教殊其阶成七。先为波利等说五戒。所谓人天善根一也。次为拘邻等转四谛。所谓授声闻乘二也。次为中根演十二因缘。所谓授缘觉乘三也。次为上根举六波罗蜜。所谓授以大乘四也。众教宣融群疑须导。次说无量义经。既称得道差品。复云未显真实。使发求实之冥机。用开一极之由绪五也。故法华接唱显一除三。顺彼求实之心。去此施权之名六也。虽权开而实现。犹掩常住之正义。在双树而临崖。乃畅我净之玄音七也。过此以往法门虽多。撮其大归数尽于此。亦由众声不出五音之表。百氏并在六家之内。其无量义经。虽法华首戴其目。而中夏未睹其说。每临讲肆。未尝不废谈而叹想见斯文。忽有武当山比丘慧表。生自羌胄。伪帝姚略从子。国破之日。为晋军何澹之所得。数岁聪黠(xiá)。澹之字曰螟蛉。养为假子。俄放出家。便勤苦求道南北游寻。不择夷险。以齐建元三年。复访奇搜秘远至岭南。于广州朝廷寺。遇中天竺沙门昙摩伽陀耶舍。手能隶书。口解齐言。欲传此经未知所授。表便殷勤致请。心形俱至。淹历旬朔仅得一本。仍还峤(qiáo)北赍(jī)入武当。以今永明三年九月十八日。顶戴出山见校弘通。奉觌(dí)真文欣敬兼诚。咏歌不足手舞莫宣。辄虔访宿解抽刷庸思。谨立序注云。
自极教应世与俗而差。神道救物称感成异。玄圃已东。号曰太一。罽(jì)宾以西。字为正学。东国明殃庆于百年。西域辩休咎于三世。希无之与修空。其揆(kuí)一也。有欲于无者。既无得无之分。施心于空者。岂有入空之照。而讲求释教者。或谓会理可渐。或谓入空必顿。请试言之。以筌幽寄。立渐者。以万事之成。莫不有渐。坚冰基于履霜。九仞成于累土。学人之入空也。虽未圆符。譬如斩木去寸无寸去尺无尺。三空稍登宁非渐耶。立顿者。以希善之功。莫过观法性。法性从缘非有非无。忘虑于非有非无。理照斯一者。乃曰解空。存心于非有非无。境智犹二者。未免于有。有中伏结。非无日损之验。空上论心。未有入理之效。而言纳罗汉于一听。判无生于终朝。是接诱之言非称实之说。妙得非渐理固必然。既二谈分路两意争途。一去一取莫之或正。寻得旨之匠。起自支安。支公之论无生。以七住为道慧阴足。十住则群方与能。在迹斯异语照则一。安公之辩异观。三乘者。始篑(kuì)之日称。定慧者。终成之实录。此谓始求可随根而三。入解则其慧不二。譬喻亦云。大难既夷乃无有三。险路既息其化即亡。此则名一为三。非有三悟明矣。生公云。道品可以泥洹。非罗汉之名。六度可以至佛。非树王之谓。斩木之喻。木存故尺寸可渐。无生之证。生尽故其照必顿。案三乘名教。皆以生尽照息。去有入空。以此为道。不得取像于形器也。今无量义亦以无相为本。若所证实异。岂曰无相。若入照必同。宁曰有渐。非渐而云渐。密筌之虚教耳。如来亦云。空拳诳小儿。以此度众生。微文接粗渐说或允。忘象得意顿义为长。聊举大较。谈者择焉。
德性品第一
  如是我闻。一时佛在王舍城耆阇崛山中，与大比丘众万二千人俱；菩萨摩诃萨八万人；天、龙、夜叉、乾闼婆、阿修罗、迦楼罗、紧那罗、摩睺罗伽、诸比丘、比丘尼、优婆塞、优婆夷俱、大转轮王、小转轮王、金轮、银轮诸转轮王、国王、王子、国臣、国民、国士、国女、国大长者，各与眷属百千万数而自围绕，来诣佛所。头面礼足，绕百千匝，烧香散华，种种供养，供养佛已退一面坐。　其菩萨名曰：文殊师利法王子、 大威德藏法王子、无忧藏法王子、大辩藏法王子、弥勒菩萨、 导首菩萨、药王菩萨、 药上菩萨、华幢菩萨、 华光幢菩萨、陀罗尼自在王菩萨、 观世音菩萨、大势至菩萨、 常精进菩萨、宝印手菩萨、 宝积菩萨、宝杖菩萨、 越三界菩萨、毗摩跋罗菩萨、 香象菩萨、大香象菩萨、 师子吼王菩萨、师子游戏世菩萨、 师子奋迅菩萨、师子精进菩萨、 勇锐力菩萨、师子威猛伏菩萨、 庄严菩萨、大庄严菩萨，如是等菩萨摩诃萨八万人俱。是诸菩萨，莫不皆是法身大士， 戒、定、慧、解脱、解脱知见之所成就。其心禅寂，常在三昧，恬安淡泊，无为无欲，颠倒、乱想不复得入。静寂清澄，志玄虚漠，守之不动亿百千劫，无量法门悉现在前。得大智慧，通达诸法，晓了分别性相真实、有无长短明现显白；又能善知诸根性欲，以陀罗尼无碍辩才，请佛转法轮，随顺能转，微渧先堕，以淹欲尘，开涅盘门，扇解脱风，除世热恼，致法清凉。次降甚深十二因缘，用洒无明老病死等，猛盛炽然苦聚日光。尔乃洪注无上大乘，润渍众生诸有善根。布善种子遍功德田，普令一切发菩提萌。智慧日月，方便时节，扶疏增长大乘事业，令众疾成阿耨多罗三藐三菩提，常住快乐微妙真实，无量大悲救苦众生。是诸众生真善知识、是诸众生大良福田、是诸众生不请之师、是诸众生安稳乐处、救处、护处、大依止处，处处为众作大导师。能为生盲而作眼目，聋劓哑者作耳鼻舌，诸根毁缺能令具足，颠狂慌乱作大正念。船师、大船师，运载群生，渡生死河，置涅盘岸。医王、大医王，分别病相，晓了药性，随病授药，令众乐服。调御、大调御，无诸放逸行。犹如象马师，能调无不调。师子勇猛威伏众兽，难可沮坏。游戏菩萨诸波罗蜜，於如来地坚固不动，安住愿力，广净佛国，不久得成阿耨多罗三藐三菩提。是诸菩萨摩诃萨，皆有如是不可思议功德。
其比丘，名曰大智舍利弗、神通目犍连、慧命须菩提、摩诃迦旃延、弥多罗尼子富楼那、阿若憍陈如等，天眼阿那律、持律忧波离、侍者阿难、佛子罗云、优波难陀、离婆多、劫宾那、薄拘罗、阿周陀、莎伽陀、头陀大迦叶、优楼频罗迦叶、伽耶迦叶、那提迦叶，如是比丘万二千人，皆阿罗汉，尽诸结漏，无复缚者，真正解脱。
尔时，大庄严菩萨摩诃萨遍观众座，各定意已，与众中八万菩萨摩诃萨俱，从座而起，来诣佛所，头面礼足，绕百千匝，烧散天华、天香、天衣、天璎珞、天无价宝，从于空中旋转来下，四面云集而献於佛。天厨、天钵器、天百味充满盈溢，见色闻香自然饱足。天幢、天幡，天幰盖、天妙乐具，处处安置，作天伎乐，娱乐於佛。即前胡跪合掌，一心俱共，同声说偈赞言：『
大哉大悟大圣王， 无垢无染无所著，
天人象马调御师， 道风德香薰一切。
智恬情泊虑凝静， 意灭识亡心亦寂，
永断梦妄思想念， 无复诸大阴界入。
其身非有亦非无， 非因非缘非自他，
非方非圆非短长， 非出非没非生灭，
非造非起非为作， 非坐非卧非行住，
非动非转非闲静， 非进非退非安危，
非是非非非得失， 非彼非此非去来，
非青非黄非赤白， 非红非紫种种色。
戒定慧解知见生， 三明六通道品发，
慈悲十力无畏起， 众生善业因缘出。
示为丈六紫金晖， 方整照耀甚明彻，
毫相月旋项日光， 旋发绀青顶肉髻，
净眼明照上下眴， 眉接绀舒方口颊，
唇舌赤好若丹果， 白齿四十犹珂雪，
额广鼻修面门开， 胸表卍字师子臆，
手足柔软具千辐， 腋掌合缦内外握，
臂修肘长指长纤， 皮肤细软毛右旋，
踝膝不现马阴藏， 细筋锁骨鹿膊肠，
表里映彻净无垢， 净水莫染不受尘。
如是等相三十二， 八十种好似可见，
而实无相非相色， 一切有相眼对绝，
无相之相有相身， 众生身相相亦然，
能令众生欢喜礼， 虔心表敬诚殷勤。
因是自高我慢除， 成就如是妙色躯。
我等八万之等众， 俱共稽首咸归命，
善灭思想心意识， 象马调御无著圣。
稽首皈依法色身， 戒定慧解知见聚；
稽首皈依妙幢相； 稽首皈依难思议。
梵音雷震响八种， 微妙清净甚深远。
四谛六度十二缘， 随顺众生心业转。
有闻莫不心意开， 无量生死众结断。
有闻或得须陀洹； 斯陀阿那阿罗汉；
无漏无为缘觉处； 无生无灭菩萨地；
或得无量陀罗尼， 无碍乐说大辩才。
演说甚深微妙偈， 游戏澡浴法清池。
或跃飞腾现神足， 出没水火身自由。
如是法轮相如是， 清净无边难思议。
我等咸复共稽首， 皈依法轮转以时；
稽首皈依梵音声； 稽首皈依缘谛度。
世尊往昔无量劫， 勤苦修习众德行，
为我人天神龙王， 普及一切诸众生，
能舍一切诸难舍， 财宝妻子及国城，
於法内外无所恃， 头目髓脑悉施人。
奉持诸佛清净戒， 乃至生命不毁伤，
若人刀杖来加害， 恶口骂辱终不瞋。
历劫挫身不倦惰， 昼夜摄心常住禅，
遍学一切众道法， 智慧深入众生根，
是故今得自在力， 於法自在为法王。
我等咸共俱稽首， 皈依能勤诸难勤。　』
说法品第二
尔时，大庄严菩萨摩诃萨与八万菩萨摩诃萨说是偈赞佛已，俱白佛言：「世尊，我等八万菩萨之众，今者欲於如来法中有所谘问，不审世尊垂悯听否？」
佛告大庄严菩萨及八万菩萨言：「善哉！善哉！善男子，善知是时，恣汝所问，如来不久当般涅盘，涅盘之後普令一切无复余疑，欲何所问，便可说也。」　于是，大庄严菩萨与八万菩萨即共同声，白佛言：「世尊，菩萨摩诃萨欲得疾成阿耨多罗三藐三菩提，应当修行何等法门？何能法门能令菩萨摩诃萨疾得阿耨多罗三藐三菩提？」
佛告大庄严菩萨及八万菩萨言：「善男子，有一法门，能令菩萨摩诃萨疾得阿耨多罗三藐三菩提。若有菩萨学是法门者，则能疾得阿耨多罗三藐三菩提。」
「世尊，是法门者，号字何等？其义云何？菩萨云何修行？」
佛言：「善男子，是一法门，名为无量义。菩萨欲得修学无量义者，应当观察一切诸法，自本来今性相空寂，无大无小，无生无灭，非住非动，不进不退，犹如虚空无有二法。而诸众生虚妄横计，是此是彼，是得是失，起不善念，造众恶业，轮回六趣，备诸苦毒，无量亿劫不能自出。菩萨摩诃萨，如是谛观，生怜悯心，发大慈悲，将欲救拔，又复深入一切诸法，法相如是，生如是法；法相如是，住如是法；法相如是，异如是法；法相如是，灭如是法；法相如是，能生恶法；法相如是，能生善法；住异灭者，亦复如是。」
「菩萨如是观察四相始末，悉遍知已，次复谛观一切诸法，念念不住，新新生灭，复观即是生住异灭。如是观已，而入众生诸根性欲，性欲无量故，说法无量；说法无量，义亦无量；无量义者，从一法生，其一法者，即无相也；如是无相，无相不相，不相无相，名为实相。菩萨摩诃萨安住如是真实相已，所发慈悲明谛不虚，於众生所，真能拔苦；苦既拔已，复为说法，令诸众生受於快乐。」
「善男子，菩萨若能如是修一法门无量义者，必得疾成阿耨多罗三藐三菩提。」
「善男子，如是甚深无上大乘无量义经，文理真正尊无过上，三世诸佛所共守护，无有众魔群道得入；不为一切邪见生死之所败坏。是故，善男子，菩萨摩诃萨若欲疾成无上菩提，应当修学如是甚深无上大乘无量义经。」
尔时，大庄严菩萨复白佛言：「世尊，世尊说法不可思议，众生根性亦不可思议，法门解脱亦不可思议。我等於佛所说诸法，无复疑惑，而诸众生生迷惑心，故重谘问。世尊，自从如来得道以来四十余年，常为众生演说诸法四相之义：苦义、空义、无常、无我、无大、无小、无生、无灭，一切无相，法性法相本来空寂：不来、不去、不出、不没。若有闻者，或得暖法、顶法、世第一法；须陀洹果、斯陀含果、阿那含果、阿罗汉果、辟支佛道、发菩提心登第一地、第二、第三、至第十地。往日所说诸法之义，与今所说有何等异？而言甚深无上大乘无量义经？菩萨修行必得疾成无上菩提，是意云何？唯愿世尊，慈悯一切，广为众生而分别之。普令现在及未来世有闻法者，无余疑网。」
于是，佛告大庄严菩萨：「善哉！善哉！大善男子！能问如来如是甚深无上大乘微妙之义，当知汝能多所利益，安乐人天，拔苦众生，真大慈悲，信实不虚。以是因缘必得疾成无上菩提，亦令一切今世来世诸有众生得成无上菩提。」
「善男子，自我坐道场菩堤树下端坐六年，得成阿耨多罗三藐三菩提，以佛眼观一切诸法不可宣说。所以者何？以诸众生性欲不同，性欲不同，种种说法；种种说法，以方便力，四十余年未曾显实。是故，众生得道差别，不得疾成无上菩提。」
「善男子，法譬如水能洗垢秽，若井若池，若江若河，溪渠大海，皆悉能洗诸有垢秽。其法水者，亦复如是，能洗众生诸烦恼垢。善男子，水性是一，江河井池，溪渠大海，各各别异。其法性者，亦复如是，洗除尘劳等无差别，三法四果二道不一。」
「善男子，水虽俱洗，而井非池，池非江河，溪渠非海。而如来世雄於法自在，所说诸法亦复如是。初、中、后说，皆能洗除众生烦恼，而初非中，而中非后，初、中、后说，文辞虽一，而义各异。」
「善男子，我起树王，诣波罗奈鹿野园中，为阿若拘邻等五人转四谛法轮时，亦说诸法本来空寂，代谢不住，念念生灭；中间於此，及以处处，为诸比丘并众菩萨，辩演宣说，十二因缘，六波罗蜜，亦说诸法本来空寂，代谢不住，念念生灭；今复於此演说大乘无量义经，亦说诸法本来空寂，代谢不住，念念生灭。善男子，是故初说、中说、今说，文辞是一而义差异。义异故，众收解异；解异故，得法、得果、得道亦异。」
「善男子，初说四谛，为求声闻人，而八亿诸天来下听法，发菩提心。中於处处演说甚深十二因缘，为求辟支佛人，而无量众生发菩提心，或住声闻。次说方等十二部经，摩诃般若，华严海云，演说菩萨历劫修行，而百千比丘，万亿天人，无量得须陀洹、得斯陀含、得安那含、得阿罗汉，住辟支佛因缘法中。」
「善男子，以是义故，故知说同而义别异，义异故，众生解义；解义故，得法、得果、得道亦异。是故善男子，自我得道初起说法至于今日，演说大乘无量义经，未曾不说苦空无常无我；非真非假；非大非小；本来不然，今亦不灭，一切无相，法相法性，不来不去，而众生四相所迁。」
「善男子，以是义故，诸佛无有二言，能以一音，普应众声；能以一身，示百千万亿那由他无量无数恒河沙身，一一身中，又示若干百千万亿那由他阿僧祇恒河沙种种类形，一一形中，又示若干百千万亿那由他阿僧祇恒河沙形。」
「善男子，是则诸佛不可思议甚深境界，非二乘所知，亦非十住菩萨所及，唯佛与佛乃能究了。」
「善男子，是故我说微妙甚深无上大乘无量义经，文理真正，尊无过上，三世诸佛所共守护，无有众魔外道得入，不为一切邪见生死之所败坏。菩萨摩诃萨若欲疾成无上菩提，应当修学如是甚深无上大乘无量义经。」
佛说是已，于是三千大千世界六种震动，自然空中雨种种花：天忧钵罗华、钵昙摩华、拘物头华、分陀利华；又雨无数种种天香、天衣、天璎珞、天无价宝，于上空中旋转来下，供养于佛，及诸菩萨、声闻大众；天厨、天钵器、天百味充满盈溢；天幢、天幡、天幰盖、天妙乐具处处安置，作天伎乐，歌叹于佛。又复六种震动，东方恒河沙等诸佛世界，亦雨天华、天香、天衣、天璎珞、天无价宝，天厨、天钵器、天百味、天幢、天幡、天幰盖、天妙乐具，作天伎乐，歌叹彼佛，及彼菩萨、声闻大众；南西北方四维上下亦复如是。于是，众中三万二千菩萨摩诃萨得无量义三昧，三万四千菩萨摩诃萨得无数无量陀罗尼门，能转一切三世诸佛不退转法轮，其诸比丘、比丘尼、优婆塞、优婆夷、天、龙、夜叉、乾闼婆、阿修罗、迦楼罗、紧那罗、摩睺罗伽、大转轮王、小转轮王、银轮、铁轮、诸转轮王、国王、王子、国臣、国民、国士、国女、国大长者，及诸眷属百千众俱，闻佛如来说是经时，或得暖法、顶法、世间第一法、须陀洹果、斯陀含果、阿那含果、阿罗汉果、辟支佛果，又得菩萨无生法忍，又得一陀罗尼，又得二陀罗尼，又得三陀罗尼，又得四陀罗尼，五六七八九十陀罗尼，又得百千万亿陀罗尼，又得无量无数恒河沙阿僧祇陀罗尼，皆能随顺转不退转法轮，无量众生发阿耨多罗三藐三菩提心。
十功德品第三
尔时，大庄严菩萨摩诃萨复白佛言：「世尊。世尊说是微妙甚深无上大乘无量义经，真实甚深！甚深甚深！所以者何？於此众中，诸菩萨摩诃萨及诸四众、天龙鬼神、国王、臣、民、诸有众生，闻是甚深无上大乘无量义经，无不获得陀罗尼门、三法四果菩提之心。当知此经，文理真正尊无过上。三世诸佛之所守护，无有众魔群道得入，不为一切邪见生死之所败坏。所以者何？一闻能持一切法故。若有众生得闻是经，则为大利。所以者何？若能修行，必得疾成阿耨多罗三藐三菩提。其有众生不得闻者，当知是等为失大利，过无量无边不可思议阿僧祇劫，终不得成阿耨多罗三藐三菩提。所以者何？不知菩提大道直故，行於险径多留难故。」
「世尊，是经典者不可思议，唯愿世尊，广为大众慈哀敷演是经甚深不思议事。」
「世尊，是经典者，从何所来？去至何所？住何所住？乃有如是无量功德不思议力，令众疾成阿耨多罗三藐三菩提？」
尔时，世尊告大庄严菩萨摩诃萨言：「善哉！善哉！善男子！如是！如是！如汝所言。善男子，我说是经，甚深甚深！真实甚深！所以者何？令众疾成阿耨多罗三藐三菩提故；一闻能持一切法故；於诸众生大利益故；行大直道无留难故。善男子，汝问是经，从何所来？去至何所？住何所住者？当善谛听。」
「善男子，是经本从诸佛宫宅中来，去至一切众生发菩提心，住诸菩萨所行之处。善男子，是经如是来，如是去，如是住。是故，此经能有如是无量功德不思议力，令众疾成阿耨多罗三藐三菩提。」
「善男子，汝宁欲闻是经复有十不思议功德力不？」
大庄严言：「愿乐欲闻。」
佛言：「善男子！第一，是经能令菩萨未发心者，发菩提心；无慈仁者，起于慈心；好杀戮者，起大悲心；生嫉妒者，起随喜心；有爱著者，起能舍心；诸悭贪者，起布施心；多憍慢者，起持戒心；瞋恚盛者，起忍辱心；生懈怠者，起精进心；诸散乱者，起禅定心；于愚痴者，起智慧心；未能度彼者，起度彼心；行十恶者，起十善心；乐有为者，志无为心；有退心者，作不退心；为有漏者，起无漏心；多烦恼者，起除灭心。善男子！是名是经第一功德不思议力。」
「善男子，第二，是经不可思议功德力者，若有众生得是经者，若一转、若一偈、乃至一句，则能通达百千亿义，无量数劫不能演说所受持法。所以者何？以其是法义无量故。善男子，是经譬如从一种子生百千万，百千万中，一一复生百千万数，如是展转乃至无量。是经典者，亦复如是，从於一法生百千义，百千义中，一一复生百千万数。如是展转，乃至无量无边之义，是故此经名无量义。善男子，是名是经第二功德不思议力。」
「善男子，第三，是经不可思议功德力者，若有众生得闻是经，若一转若一偈乃至一句，通达百千万亿义已，虽有烦恼如无烦恼，出生入死无怖畏想，於诸众生生怜悯心，於一切法生勇健想。如壮力士能担能持诸有重者。是持经人亦复如事，能荷无上菩提重宝，担负众生出生死道，未能自度，已能度彼。犹如船师身婴重病，四肢不御，安止此岸，有好坚牢船舟，常办诸度彼者之具，给与而去。是持经者亦复如是，虽婴五道诸有之身，百八重病常恒相缠，安止无明老死此岸，而有坚牢此大乘经无量义办，能度众生，能如说行者得度生死。善男子，是名是经第三功德不思议力。」
「善男子，第四，是经不可思议功德力者，若有众生得闻是经，若一转若一偈乃至一句，得勇健想，虽未自度而能度他，与诸菩萨以为眷属，诸佛如来常向是人而演说法。是人闻已，悉能受持，随顺不逆，转复为人随宜广说。善男子，是人譬如国王夫人新生王子，若一日、若二日、若至七日；若一月、若二月、若至七月；若一岁，若二岁，若至七岁，虽复不能领理国事，已为臣民之所宗敬；诸大王子以为伴侣；王及夫人爱心偏重，常与共语。所以者何？诸佛国王，是经夫人，和合共生是菩萨子，若是菩萨得闻是经，若一句、若一偈、若一转、若二转、若十、若百、若千、若万、若亿、若恒河沙、无量无数转，虽复不能体真理极、虽复不能震动三千大千国土、雷震梵音转大法轮，已为一切四众八部之所宗仰；诸大菩萨以为眷属，深入诸佛秘密之法，所可演说无违无失，常为诸佛之所护念，慈爱遍覆，以新学故。善男子，是名是经第四功德不思议力。」
「善男子，第五，是经不可思议功德力者，若善男子、善女人，若佛在世，若灭度後，其有受持读诵书写如是甚深无上大乘无量义经，是人虽复具缚烦恼，未能远离诸凡夫事，而能示现大菩提道。延於一日以为百劫，百劫亦能促为一日，令彼众生欢喜信伏。善男子，是善男子善女人，譬如龙子始生七日，即能兴云，亦能降雨。善男子，是名是经第五功德不思议力。」
「善男子，第六，是经不可思议功德力者，若善男子、善女人，若佛在世，若灭度後，受持读诵是经典者，虽具烦恼而为众生说法，令得远离烦脑生死断一切苦。众生闻已修行得法、得果、得道，与佛如来等无差别。譬如王子，虽复稚小，若王游巡及以疾病，委是王子领理国事，王子是时依大王命，如法教令群寮百官、宣流正化、国土人民各随其安，如大王治等无有异。持经善男子、善女人亦复如是。若佛在世、若灭度後，是善男子，虽未得住初不动地，依佛如是用说教法而敷演之，众生闻已，一心修行，断除烦恼得法、得果、乃至得道。善男子，是名是经第六功德不思议力。」
「善男子，第七，是经不可思议功德力者，若善男子、善女人，若佛在世，若灭度後，得闻是经，欢喜信受，生希有心，受持读诵书写解说，如法修行发菩提心，起诸善根兴大悲意，欲度一切苦恼众生，虽未修行六波罗蜜，六波罗蜜自然在前，即於是身得无生忍，生死烦恼一时断坏，即升第七地与大菩萨位。譬如健人为王除怨，怨既灭已王大欢喜，赏赐半国之封皆悉与之。持经男子女人亦复如是，於诸行人最为勇健，六度法宝不求自至，生死怨敌自然散坏，证无生忍，半佛国宝封赏安乐。善男子，是名是经第七功德不思议力。」
「善男子，第八，是经不可思议功德力者，若善男子、善女人，於佛在世，若灭度後，有人能得是经典者，敬信如视佛身，令等无异，爱乐是经，受持读诵书写顶戴，如法奉行，坚固戒忍兼行檀度，深发慈悲，以此无上大乘无量义经，广为人说，若人先来都不信有罪福者，以是经示之，设种种方便，强化令信，以经威力故，发其人心，欻然得回，信心既发，勇猛精进故，能得是经威德势力、得道、得果。是故善男子、善女人，即於是身得无生忍得至上地，与诸菩萨以为眷属，速能成就众生净佛国土，不久得成无上菩提。善男子，是名是经第八功德不思议力。」
「善男子，第九，是经不可思议功德力者，若善男子、善女人，若佛在世及灭度後，有得是经欢喜踊跃得未曾有，受持读诵书写供养，广为众人分别解说是经义者，即得宿业余罪重障一时灭尽，便得清净。逮得大辩，次第庄严，诸波罗蜜，获诸三昧、首楞严三昧，入大总持门，得精进力速越上地，善能分身散体遍十方国，拔济一切二十五有极苦众生悉令解脱。是故是经有如此力。善男子，是名是经第九功德不思议力。」
「善男子，第十，是经不可思议功德力者，若善男子、善女人，若佛在世及灭度后，若得是经发大欢喜，生希有心，即自受持读诵书写供养如说修行，复能广劝在家、出家人，受持读诵书写供养解说如法修行，既令余人修行是经力故，得道、得果，皆由是善男子、善女人慈心勤化力故。是善男子、善女人，即於是身便逮无量诸陀罗尼门，於凡夫地自然初时能发无数阿僧祇弘誓大愿，深能发救一切众生成就大悲广能救苦，厚集善根饶益一切，而演法泽洪润枯涸，以众法药施诸众生安乐一切，渐见超登住法云地，恩泽普润慈被无外，摄苦众生令入道迹。是故此人不久得成阿耨多罗三藐三菩提。善男子，是名是经第十功德不思议力。」
「善男子，如是无上大乘无量义经，极有大威神力，尊无过上，能令诸凡夫皆成圣果，永离生死而得自在，是故此经名无量义也。能令一切众生於凡夫地生起诸菩萨无量道芽，令功德树蔚茂扶梳增长，是故此经号十不可思议功德力也。」
于是，大庄严菩萨摩诃萨及八万菩萨摩诃萨同声白佛言：「世尊，佛所说甚深微妙无上大乘无量义经，文理真正尊无过上，三世诸佛所共守护，无有众魔群道得入，不为一切邪见生死之所坏败，是故次经乃有如是十种功德不思议力，大饶益无量一切众生，令一切诸菩萨摩诃萨各得无量义三昧；或得百千陀罗尼；或令得菩萨诸地诸忍；或得缘觉罗汉四道果证。世尊慈悯，快为我等说如是法，令我大获法利，甚为奇特，未曾有也。世尊慈恩，实难可报。」
尔时，三千大千世界六种震动，於上空中复雨种种华：天忧钵罗华、钵昙摩华、拘物头华、分陀利华；又雨无数种种天香、天衣、天璎珞、天无价宝，於上空中旋转来下，供养於佛及诸菩萨声闻大众；天厨、天钵器、天百味充满盈溢，见色闻香自然饱足；天幢、天幡、天幰盖、天妙乐具，处处安置；作天伎乐歌叹於佛。又复六种震动，东方恒河沙等诸佛世界，亦雨天华，天香、天衣、天璎珞、天无价宝、天厨、天钵器、天百味，见色闻香自然饱足；天幢、天幡、天幰盖、天妙乐具，处处安置；作天伎乐歌叹彼佛，及诸菩萨声闻大众，南西北方四维上下亦复如是。
尔时，佛告大庄严菩萨摩诃萨及八万菩萨摩诃萨言：「汝等当於此经，应深起敬心，如法修行，广化一切，勤心流布，常当殷勤，昼夜守护，普令众生各获法利。汝等真是大慈大悲，以立神通愿力，守护是经，勿使疑滞。於当来世，必令广行阎浮提，令一切众生使得见闻读诵书写供养。以是之故，亦令汝等速得阿耨多罗三藐三菩提。」
是时，大庄严菩萨摩诃萨与八万菩萨摩诃萨，即从坐起，来诣佛所，头面礼足，绕百千匝，即前胡跪，俱共同声，白佛言：「世尊，我等快蒙世尊慈悯，为我等说是甚深微妙无上大乘无量义经，敬受佛敕，於如来灭後，当广令流布是经典者，普令一切受持读诵书写供养。唯愿世尊，勿垂忧虑，我等当以愿力，普令一切众生使得见闻读诵书写供养，得是经法威神之力。」
尔时，佛赞言：「善哉善哉！诸善男子，汝等今者真是佛子，大慈大悲，深能拔苦救厄者矣。一切众生之良福田，广为一切作大良导；一切众生大依止处；一切众生之大施主。常以法力广施一切。」
尔时，大会皆大欢喜，为佛作礼，受持而去。
无量义经